টি-টোয়েন্টি বিশ্বকাপ ২০২২: হার্দিক পান্ডিয়া একাদশে থাকলে ভারত '১২জন নিয়ে খেলতে নামে'
একবিংশ শতকের শুরু থেকে সাদা বলের ক্রিকেট অর্থাৎ সীমিত ওভারের জন্য কপিল দেবের মতো একজন পেস বোলিং অলরাউন্ডারের খোঁজে ছিল দেশটির ক্রিকেট বোর্ড ও ম্যানেজমেন্ট।
এমনকি ইরফান পাঠানকে ব্যাটিং শেখানোর চেষ্টাও করা হয়েছে, কাজে তো দেয়ইনি বরং ইরফান পাঠান সময়ের আগেই ফুরিয়ে গেছেন।
এর আগে পরে কখনো স্টুয়ার্ট বিনি, কখনো সঞ্জয় বাঙ্গার, এই যুগে ভিজেয় শংকররা চেষ্টা করেছেন, কিন্তু কেউই হার্দিক পান্ডিয়ার মতো করে থিতু হননি ভারতের সীমিত ওভারের ক্রিকেটে।
হার্দিক পান্ডিয়া ভারতের সেই কাঙ্খিত ম্যাচ উইনার, যিনি পেস বোলিং করেন এবং ব্যাটিংটাও ভালো পারেন।
ক্রিকেট কোচ মিকি আর্থার জনপ্রিয় ক্রিকেট ওয়েবসাইট ইএসপিএনক্রিকইনফোর একটি সাক্ষাৎকারে বলেন, "হার্দিক পান্ডিয়া দলে থাকলে ভারত ১২জন নিয়ে খেলতে নামে।"
হার্দিক পান্ডিয়া সম্প্রতি এশিয়া কাপের গ্রুপ পর্বে পাকিস্তানের বিপক্ষে একটি ম্যাচে ব্যাটে বলে অবদান রেখে জিতিয়েছেন।
বল হাতে তিনি বুদ্ধিদীপ্ত, ব্যাট হাতে ধ্বংসাত্মক ভূমিকা রাখতে পারেন।
হার্দিক পান্ডিয়া অস্ট্রেলিয়ার বড় মাঠগুলোতে দলের জন্য গুরুত্বপূর্ণ ক্রিকেটার হয়ে উঠতে পারবেন।
সুপরিচিত কোচ মিকি আর্থারের মতে, হার্দিক বিশেষ একজন ক্রিকেটার। অনেকটা জ্যাক ক্যালিসের মতো। এতে করে ভারত চারজন পেস বোলার নিয়ে নামতে পারে।
"হার্দিক পান্ডিয়া খুব ভালো চাপ সামলাতে পারেন। দেখেন আইপিএলে এবারই প্রথম অধিনায়কত্ব করলেন পুরো মৌসুম। ব্যাট হাতে রান করেছেন, বল হাতে উইকেট নিয়েছেন, শিরোপা জিতেছে তার দল।"
এই মুহূর্তে হার্দিক পান্ডিয়া বিশ্বের সেরা পাঁচজন টি-টোয়েন্টি অলরাউন্ডারদের একজন।
ভারতের সাবেক ক্রিকেটার ও ক্রিকেট বিশ্লেষক আকাশ চোপড়ার মতে, "হার্দিক পান্ডিয়া এখন দলের জন্য ২৪ ক্যারেট স্বর্ণের মতো। টি-টোয়েন্টি ফরম্যাটে ভারতের ভাগ্য নির্ধারণ করে দিতে পারে তার খেলা।"
দুই হাজার আঠারো সালের সেপ্টেম্বর মাসে দুবাইয়ে হার্দিক পান্ডিয়া বড় এক আঘাত পেয়ে মাঠ ছেড়েছিলেন পাকিস্তানের বিপক্ষে।
সেই একই মাঠে একই প্রতিপক্ষের বিপক্ষ চার বছর পর তিনি ম্যাচসেরার পুরস্কার জিতে টুইট করেন, "ফিরে আসা সবসময়ই ধাক্কার চেয়ে মধুর।"
চলতি বছর হার্দিক পান্ডিয়া আন্তর্জাতিক টি-টোয়েন্টি ক্রিকেটে ৪৩৬ রান তুলেছেন, উইকেট নিয়েছেন ১২টি।
হার্দিক পান্ডিয়া এই গত বছরও খুব কঠিন সময় কাটাচ্ছিলেন।
ভারতের ক্রিকেট নিয়ন্ত্রক সংস্থার চুক্তিতে দুই ধাপ নিচে নামানো হয়েছিল তাকে।
এই বছর আইপিএল শুরুর আগেও হার্দিক পান্ডিয়াকে ঘিরে নানা প্রশ্ন ছিল। ব্যাটিং নিয়ে, বোলিং করার সামর্থ্য নিয়ে এবং অধিনায়কত্ব নিয়েও।
চলতি বছরের মার্চ মাসেও ইএসপিএনক্রিকইনফোর ক্রিকেট বিশেষজ্ঞ ও সাবেক ভারতীয় কোচ রাভি শাস্ত্রী বলেছিলেন, 'হার্দিক পান্ডিয়ার জন্য শুধু ব্যাটসম্যান হিসেবে দলে ঢোকা কঠিন হবে এখন'।
কিন্তু আহমেদাবাদে আইপিএল ফাইনালে এক লাখ দর্শকের সামনে হার্দিক পান্ডিয়া প্রমাণ করেছেন তিনি সময়ের অন্যতম সেরা অলরাউন্ডার।
আইপিএল- ২০২২ এ হার্দিক পান্ডিয়া ৪৪ গড় ও ১৩১ স্ট্রাইক রেটে ৪৮৭ রান তুলেছেন, ব্যাটিং অর্ডারে ওপরের দিকে ব্যাট করেছেন তিনি।
বল হাতে আট উইকেট নিয়েছেন।
হার্দিক পান্ডিয়া শর্ট বলে স্পেশালিস্ট, তিনি বিভিন্ন গতির মিশ্রণে শর্ট বলকে দুর্বোধ্য করে তুলতে পারেন।
আইপিএল ফাইনালে তিনি ১৭ রান দিয়ে তিন উইকেট নিয়েছেন, যে হার্দিক পান্ডিয়া আগের দুই মৌসুমে মুম্বাই ইন্ডিয়ান্সের হয়ে একটি বলও করেননি।
পাঁচটি আইপিএল শিরোপা জয়ের পর হার্দিক পান্ডিয়াকে ক্রিকেট জীবনের লক্ষ্য সম্পর্কে প্রশ্ন করেছিলেন ভারতের সাংবাদিকরা, তখন তিনি উত্তর দেন 'অবশ্যই ভারতের হয়ে বিশ্বকাপ জয়'।
হার্দিক অনায়াসে ছক্কা মারতে পারতেন, ভারতের সফলতম অধিনায়কদের একজন মাহেন্দ্র সিং ধোনির নামে খ্যাত 'হেলিকপ্টার শট' খুব সাবলীলভাবেই মারতে পারেন হার্দিক পান্ডিয়া।
প্রায় জায়গা থেকে না সরে তিনি বল মিড অনের ওপর দিয়ে গ্যালারিতে পাঠাতে পারেন।
এমএস ধোনিই হার্দিক পান্ডিয়ার 'কোচ', নানা সময়ে বিভিন্ন সাক্ষাৎকারে এটা অকপটেই স্বীকার করেছেন তিনি।
"উনি জানেন আমি কেমন মানুষ, বেশ গভীরভাবেই জানেন। আমার যখনই ক্যারিয়ারে একটা কাঁধের প্রয়োজন হয়েছে ধোনি ছিলেন সেখানে। আমি তাকে সেরা ক্রিকেটার হিসেবে দেখি না, মাহি আমার ভাই,"- অনলাইন ক্রিকেট ম্যাগাজিন দ্য ক্রিকেট মান্থলিকে দেয়া এক সাক্ষাৎকারে এই কথাগুলো বলেছিলেন হার্দিক পান্ডিয়া।
হার্দিক পান্ডিয়ার আরেক ভালো বন্ধু কায়রন পোলার্ড, মুম্বাই ইন্ডিয়ান্সের হয়ে দীর্ঘদিন একসাথে খেলেছেন তারা।
পোলার্ডকে এখন আর সতীর্থ ভাবেন না, পরিবারের মতোই ভাবেন।
দুজনের ব্যাটিংয়ের ধরনও এক, বল দেখো এবং মারো।
হার্দিক পান্ডিয়া ও পোলার্ড ২০১৯ আইপিএল থেকে প্রথম দশ বলে সবচেয়ে বেশি স্ট্রাইক রেটে ব্যাট করা ক্রিকেটার।
অস্ট্রেলিয়ার ক্রিকেট গ্রাউন্ডগুলোতে ছক্কা হাঁকানো কঠিন হবে অনেকের জন্য, সেখানে মারের ধরনের কারণে হার্দিক পান্ডিয়া ব্যাট হাতে ভালো ভূমিকা রাখতে পারবেন।
ক্রিকেট বিশ্লেষক ও উপস্থাপক আকাশ চোপড়ার একটি কলামে পান্ডিয়ার ব্যাটিংয়ের একটা বিশেষ দিক উঠে এসেছিল।
"পান্ডিয়া ঠিক ৩৬০ ডিগ্রিতে মারেন না, কিন্তু প্রতিটা বলের জন্যই তার একটা জবাব আছে। এটা বোলারকে ভুল করতে বাধ্য করে। পান্ডিয়ার ফ্রন্টফুট ও ব্যাকফুটে শক্তি আছে।"
আকাশ চোপড়া মনে করেন, "হার্দিক পান্ডিয়া সীমিত ওভারে ভারতের সবচেয়ে মূল্যবান ক্রিকেটারদের একজন হয়ে উঠেছেন।"

একবিংশ শতকের শুরু থেকে সাদা বলের ক্রিকেট অর্থাৎ সীমিত ওভারের জন্য কপিল দেবের মতো একজন পেস বোলিং অলরাউন্ডারের খোঁজে ছিল দেশটির ক্রিকেট বোর্ড ও ম্যানেজমেন্ট।